Lauri Pihlap

1998–2007: "Kaks takti ette" 1998–1999, 2XL ja Soul Militia

Laulmise ja musitseerimisega tegi Lauri algust juba õige varajases eas, osaledes 16-aastaselt lauluvõistlusel "Kaks takti ette" (1998/1999 hooajal), kus pääses finaalis kümne parema hulka. Lühikese aja jooksul pärast võistluse lõppu järgnesid uued salvestused, projektid ja rollid muusikalides.
Aastal 2000 liitus Lauri ansambliga Soul Militia, mis on seni Eesti ainus modernset r&b muusikat viljelev grupp. Bänd (algselt tuntud nimega 2XL) alustas duona juba aastal 1997. Aastaks 2000 laienes grupp kvartetiks, kuhu kuulusid Indrek Soom, Sergei "Semy" Morgun, Kaido Põldma ja Lauri "Lowry" Pihlap. 2001. aastal osalesid nad Tanel Padari ja Dave Bentoni taustabändina Eurovisioonil Kopenhaagenis. Seal saavutati esimene koht looga "Everybody".
Soul Militia on välja andnud kaks stuudioalbumit: "On The Rise" (2002) ja "Silence Before The Storm" (2004, triona – bändist lahkus enne albumi ilmumist Indrek Soom). Aastatel 2002–2007 anti välja 9 singlit. Lauri kirjutatud või tema osalusega kirjutatud singlid: "Mind Made Up" (2002), "Hey Mami" (2003), "Tõmbab käima" (2004), "Never Go Away" (2005) ja "My Face" (2007).

2007: "Breathe"

2007. aasta kevadel alustas Lauri Pihlap soolokarjääri artistinime Lowry all (nime sai ta Soul Militia bändikaaslastega naljaviskamise käigus aastal 2001). Debüütsingel "Breathe" ilmus juulis ja vallutas kiiresti Eesti muusika edetabelid. Lugu on Lowry enda kirjutatud, produtsendid olid Jay Low (Johannes Lõhmus), Lowry ja Heiti Mangmann (a.k.a Supüer).

2007–2010: "Split Personality", Rihanna "Good Girl Gone Bad Tour", Sean Kingston, Eesti Laul 2009

Sama aasta juulis algas Lowryl koos isa Priit Pihlapiga suveturnee "Hingepeegel", kus esitati mõlema muusiku soolomaterjali. 
Augustis alustas Lowry oma debüütalbumi salvestamist ning septembris astus üles oma uue live-bändiga koosseisus Holger Marjamaa (klahvpillid), Mairo Marjamaa (saksofon, klahvpillid), Tõnis Kivisild (bass) ja Reigo Ahven (löökriistad).
Novembris ilmus teine singel "Come Back", mille autor on Lowry ja mis on produtseeritud koos Jay Low'ga. 
14. detsembril ilmus debüütalbum "Split Personality". Kõik plaadil olevad 13 lugu pärinevad artisti enda sulest. Kaasautorid/produtsendid on One Shot, Jay Low, Heiti Mangmann, Semy Morgun ja Priit Pihlap.
16. märtsil 2008 esines Tallinnas oma "Good Girl Gone Bad" turnee raames USA r&b lauljatar Rihanna. Saku Suurhallis toimunud kontserdi soojendusesinejaks valiti Lowry, kes astus tuhandete inimeste ette koos DJ MVP ja tantsutrupiga Semiir. Lowry esitas oma debüütalbumi palu ja ülesastumine võeti vastu väga soojalt. 
Aprillis ilmus Lowry kolmas singel "A Better Day". Mürtsuva biidiga klubilugu sai üsna kiirelt raadiohitiks.
Järgmiste kuude jooksul andis Lowry kontserte koos DJ MVP ja ka oma bändiga, promodes uut singlit ja plaadimaterjali. 

Juulis tegi Lowry koostööd Eesti hiphopiartistidega. Ilmus 2 raadiosinglit: B2H koos Lowryga – "Öö veeda minuga" ja 10-6 koos Lowryga – "Ei unune iial".
25. juulil jõudis Eestisse oma turneega noor Jamaica-Ameerika urbanmuusika täht Sean Kingston. Pärnus enne tema etteastet kütsid publiku kuumaks Lowry ja DJ MVP. 
2008. aasta hilissügisel kuulutati välja lauluvõistlus Eesti Laul 2009. 
11. detsembril kogunes raadiomajas 11-liikmeline žürii, et kuulata ja hinnata konkursile esitatud 110 laulu. Nende seas oli ka Lowry uus singel "You Ain't What I Need". Pala pääses finaalvooru 10 parima loo hulka. 
7. märtsil toimus lauluvõistluse Eesti Laul 2009 finaalvoor, kus Lowry pala "You Ain't What I Need" lõpetas konkursi neljanda kohaga.
13. veebruaril avalikustati ka loo muusikavideo.
Märtsi seisuga oli "You Ain't What I Need" Lowry soolokarjääri edukaim singel, jõudes esikümne hulka nii Eesti Top 40 edetabelis kui ka Zen MTV Balti Top 20 pingerivis. 
Lowry järgmine singel, "Nädalalõpp", ilmus 2009. aasta juunis. Loo autor oli Lowry ning produtsendid Lowry ja Jay Low.

2010–2014

2010. aasta jaanuaris anti välja "Let's Change". Lowry kirjutatud singel sai kahasse produtseeritud Kaido Põldmaga. Loole vändati ka muusikavideo, mis järjekorras Lowry kolmas. 
Sama aasta juulis ilmus uus singel "Just nii nagu peab". Kaheksanda soolosingli kirjutas Lowry ning produtseeris taas koos hea sõbra ja Soul Militia kolleegi Kaido Põldmaga. Loo salvestamisel olid abiks Priit Pihlap (trummid ja akustiline kitarr) ja James Werts (bass). Lowry andis ka teada, et tema teise kauamängiva nimeks on valitud "LP" ja plaat ilmub 2010. aasta sügisel. 2011. aasta juunis ilmus järjekordne singel – "Suvi (maailmaserv kus puhata)". Suviselt tempoka biidi produtseeris KULG, meloodia kirjutas Lowry ja sõnad Lowry koos Fred Podnekiga. Novembris jõudis Lowry oma kümnenda soolosinglini. 25. novembril välja antud albumilt "Gunnar Graps – tribuut" ilmus Lowry uusversioon Gunnar Grapsi lööklaulust "Tühjad pihud". Palast sai 2012. aasta alguseks Lowry soolokarjääri edukaim singel, jõudes kõikide vabariigi raadiojaamade edetabelite tippu. 2012. aasta märtsis ilmus Lowry 11. singel "Ütle nüüd". 
Lauri Pihlapi järjekorras 12. singel "Lootus" ilmus jaanuaris 2014. Pala valiti lauluvõistluse Eesti Laul 2014 poolfinalistide hulka.

2015 – teine sooloalbum "LP"

Esimesed sammud teise sooloplaadi sünni suunas astus Lauri juba 2009. aastal. Plaan oli kindel ja tahtmine suur, kuid järgneva paari aasta jooksul ei läinud miski plaanipäraselt. Albumi salvestamine jäi pooleli ning 2010. aasta hilissügisel kolis Lauri Taisse, kus elas 3 kuud ja töötas ansambli Foreign Exchange lauljana. Ansambli koosseisu kuulusid muusikud Rootsist ja USA-st.
2011. aasta kevadel Eestisse naastes jätkas Lauri tööd sooloalbumi kallal ja salvestas ühtlasi Gunnar Grapsi tribuutalbumi tarvis pala "Tühjad pihud". Sügis tõi aga endaga kaasa üllatuse. Ansambel Soul Militia otsustas pärast ligi 5-aastast pausi taas kokku tulla ja uut materjali salvestada. Lauri kirjutatud pala "The Future Is Now" valiti lauluvõistluse Eesti Laul 2012 poolfinalistide hulka ning bänd astus pärast pikka pausi taas lavalaudadele. 2012. aasta märtsis 30-aastaseks saanud Lauri tähistas juubelit uue soolosingliga "Ütle nüüd", millele vändati ka video. Maikuus ilmus ka Soul Militia järgmine singel "Gotta Do It". Suvel töötas ansambel stuudios ja plaanis oli 6 palaga EP. Ajakavade mitteklappimise tõttu jäi projekt aga paraku pooleli ja Lauri jätkas soolomaterjali salvestamist.   
Suvel tegi Pihlap koostööd räpilegend Cool D-ga. Ühine suvelugu kandis pealkirja "Lihtsalt chill". Lauri järgmine soolosingel "Lootus" valiti lauluvõistluse Eesti Laul 2014 poolfinalistide hulka ning täispikk plaat pidi järgnema sama aasta kevadel. Paraku lükkus ilmumiskuupäev taas edasi. 2015. aasta algus tõi aga selguse ning lõpuks sai paika konkreetne ajakava: aprillis ilmub plaadi n-ö avasingel "Tugevam" ja 7. mail album "LP". Lauri kirjutatud ja Semy Morguniga koos produtseeritud "Tugevam" jõudis avalikkuse ette 9. aprillil ning võeti nii mõneski raadiojaamas hästi vastu. Albumi "LP" esitluskontsert toimus 7. mail lokaalis Kivi Paber Käärid, kus Pihlap astus lavalaudadele oma kauaaegse sõbra DJ MVP-ga. Kitarril saatis Laurit Priit Jääger ja trummide taga oli Karl-Juhan Laanesaar. Plaadi järgmine singel "Aitab küll" ilmus 9. juunil. 2 nädalat hiljem avaldas Pihlap kaverversiooni Michael Jacksoni palast "Who Is It". Lugu salvestati Jacksoni 6. surma-aastapäevaks. Suvel sõlmis Lauri kokkuleppe koostööks räpitandemiga Claim x Roki. Artistide ühine singel (Claim x Roki albumi nimilugu) "Tahan unistada" ilmus augusti alguses. Laulu muusikavideo püsis nädalaid Eesti Top 7 videote edetabeli liidripositsioonil.  
Lauri järgmine singel "Looking Through a Glass Wall" ilmus 2015. aasta oktoobrikuus. Palale vändati ka muusikavideo. Albumi "LP" viimane singel "I Ain't Sellin'" ilmus 2016. aasta veebruaris. Pool aastat hiljem andis Pihlap välja "Let's Start the Show". Singli kaasprodutsendiks Semy Morgun. Kaido Põldmaga kahasse kirjutatud ning Morguniga produtseeritud "MEIE ÖÖ (MEIE LAUL) avalikustati 2017. aasta 1.juunil. Lauri Pihlapi kolmas stuudioalbum peaks ilmavalgust nägema 2019 aasta sügisel. Uus singel "93" ilmus 7.juunil.